b'\n_START_ARTICLE_\nOle Nydahl\n_START_SECTION_\nM\xc3\xb8det med buddhismen\n_START_PARAGRAPH_\nOle Nydahl (f. 1941) og hans kone Hannah Nydahl (1946-2007) m\xc3\xb8dte buddhismen p\xc3\xa5 deres bryllupsrejse til Nepal i 1968-69. Her m\xc3\xb8dte de f\xc3\xb8rst lamaen Lop\xc3\xb8n Tsetju Rinpotje (1918-2003) og senere overhovedet for Karma Kadjy Skolen, H.H. den 16. Karmapa, Rangdjung Rigpe Dordje (1924-81). I Karma Kadjy Skolen praktiseres diamantvejsbuddhisme._NEWLINE_Ole og Hannah blev de f\xc3\xb8rste vestlige elever af Karmapa og studerede og mediterede under hans vejledning i Indien i tre \xc3\xa5r indtil 1972. Her sendte Karmapa dem til Vesten med besked p\xc3\xa5 at starte vestlige Karma Kadjy l\xc3\xa6gmandscentre i Karmapas navn. De har siden startet over 650 centre verden over: I Europa, Rusland (inkl. \xc3\xb8st for Kaukasus), Syd- og Nordamerika, Australien og nogle ganske f\xc3\xa5 i Asien._NEWLINE_Lama Ole Nydahl er buddhistisk l\xc3\xa6rer (lama), yogi og l\xc3\xa6gmand. Hans foredrag og kurser henvender sig prim\xc3\xa6rt til l\xc3\xa6gm\xc3\xa6nd, dvs. folk som ikke er nonner/munke, men derimod lever aktive liv i samfundet.\n_START_SECTION_\nFNs Frihedspris\n_START_PARAGRAPH_\nI juni 2015 modtog Lama Ole Nydahl FNs Frihedspris sammen med sin afd\xc3\xb8de kone, Hannah Nydahl, for deres arbejde for frihed og fred.'